Innleiðing á Heilsuveru á Heilbrigðisstofnun Vesturlands Nú er unnið að innleiðingu heilbrigðisgáttarinnar Heilsuveru á Heilbrigðisstofnun Vesturlands . Heilsuvera er vefsvæði þróað hjá Embætti landlæknis þar sem notandi getur átt í samskiptum við heilbrigðisþjónustuna og nálgast upplýsingar um sig ásamt upplýsingum um eigin börn að 15 ára aldri . Allir tengdir fyrir lok maí „ Í Heilsuveruer mögulegt að skoða yfirlit yfir eigin lyfseðla . Einnig er hægt að skoða sögu lyfjaúttektar síðustu þriggja ára og endurnýja föst lyf á einfaldan og öruggan hátt . Hægt verður að skoða ónæmisaðgerðir , svo sembólusetningar notanda og getur notandi séð hvaða sjúkdómum hann hefur verið bólusettur fyrir sem og hvaða lyf var notað . Þar er einnig hægt að taka afstöðu til líffæragjafar og síðast en ekki síst bóka tíma hjá heilsugæslulækni á sinni heilsugæslustöð . Síðar verður virkjaður sá möguleiki að senda fyrirspurnir á heilsugæslustöðvarnar varðandi eigin heilbrigðisupplýsingar , “ segir í tilkynningu frá HVE . Til að byrja með verða heilsugæslustöðvarnar á Akranesi og Borgarnesi tengdar Heilsuveru en stefnt er að tengingu við allar heilsugæslustöðvar HVE innan skamms en áætluð er innleiðing á Snæfellsnesi í byrjun maí og í Búðardal , Hólmavík og Hvammstanga í lok maí . Krafist rafrænna skilríkja Við innskráningu á Heilsuveru er krafist rafrænna skilríkja og fyrir aðgang að rafrænum tímabókunum og lyfjaendurnýjun þarf notandi að vera skráður á viðkomandi heilsugæslustöð . Nauðsynlegt er að vera með símakort sem styður við rafræn skilríki en þau er hægt að nálgast hjá símafyrirtæki viðkomandi . Virkja þarf rafræn skilríki í viðskiptabanka áður en hægt er að hefja notkun þeirra . „ Með Heilsuveru er komið til móts við kröfur samfélagsins um aukna nýtingu upplýsingatækni innan heilbrigðisþjónustunnar enda aukin krafa um að notendur hennar séu upplýstir og virkir þátttakendur í eigin meðferð . Heilsuveran gerir einstaklingum kleift að hafa betri yfirsýn yfir samskipti sín við heilbrigðisþjónustuna en aukið aðgengi að eigin heilbrigðisupplýsingum er stór þáttur í ábyrgð sjúklinga á eigin meðferð og eykur öryggi sjúklinga og skilvirkni og gæði þjónustunnar . Unnið er að áframhaldandi þróun Heilsuveru hjá Embætti landlæknis með aukna þjónustu við almenning í huga . Vonast heilbrigðisstarfsmenn á HVE eftir góðum viðtökum við Heilsuveruna og að fólk tileinki sér fljótt þessa nýjung , “ segir að endingu í tilkynningunni .